LIX.  S. Leo IX Ecclesiae Salernitanae jura metropolitana, petente Joanne archiepiscopo, confirmat   (Anno 1051.) [Baron.  ad an.  1051, tom. XI, 195.]
Author: Leo IX
Date:  [spirituali]

LEO episcopus, servus servorum Dei, sanctae venerabili Salernitanae Ecclesiae, quae est beatae et semper virginis Dei genitricis Mariae, ubi etiam gloriosum Matthaei apostoli et evangelistae corpus cum beato martyre Fortunato requiescit, et per cum confratri nostro JOANNI ejusdem Ecclesiae archiepiscopo, in perpetuum.

Officium sacerdotale assumere, si interiori vigilantia perpendamus, oneris est magis quam honoris; quippe cui propria curare non sufficiat, nisi et salubriter gesserit aliena. Nam ad hoc pastoralis regiminis curam aggreditur ut aliorum in se sollicitudinem pia provisione suscipiat, ut in eorum se custodia vigilanter disponat, ne nostra forte desidia invidus hostis rabida, quod absit, quemquam fauced glutiat, et eorum ad nostram non immerito applicetur poenam perditio, qui commissos sollicita custodire cautela negligimus. Exhibeamus ergo quod dicimus, et quibus divini dispensatione consilii praeesse nos contigit, prodesse quantum possumus festinemus, ut, dum creditor rationem nobiscum positurus advenerit, lucrum nos fecisse reperiat, et sua, sicut promisit, remuneratione laetificet. Et quoniam ad praesens ecclesiam istam nullis bonis nostris honorare, ditare, vel, ut oportet, adaugere possumus, sua sibi confirmare et indiscissa vel imminuta pia devotione censemus conservare. Unde fratris Joannis archiepiscopi petitioni libentissime annuentes, hoc apostolatus nostri privilegium fieri decrevimus, statuentes apostolica censura ut quaecunque imperatores, reges, principes, aut qui nunc clare principatur Guatmarius, ad hanc domum Domini contulit bona, vel omnia a quibuscunque Christi fidelibus concessa, vel in perpetuum sunt concedenda, rata semper et inviolata permaneant. Confirmamus etiam tibi ipsum ex integro archiepiscopatum Salernitanum cum sibi adjacentibus parochiis suis. Et insuper licentiam et potestatem damus ordinandi et consecrandi in his subjectis nobis locis, hoc est, Pestanensem episcopatum cum parochiis, et adjacentiis suis, et Nolanum, et Consanum cum parochiis et adjacentiis suis, necnon Maluivanum, et Cusentinum, simulque episcopatum Bisunianensem, atque episcopatum Acerentinum cum omnibus parochiis et adjacentiis eorum. Nec non liceat tibi ordinare episcopos super congruentia loca, secundum regulam sanctorum Patrum, in ipsa integritate Salernitani archiepiscopatus. Et non habeant potestatem successores nostri in cunctis praedictis episcopatibus, quos vobis apostolica auctoritate concessimus, deinceps in perpetuum episcopos consecrare, quemadmodum vobis concessum est. Si quis autem contra hujus nostrae praeceptionis privilegium agere praesumpserit, aut praesumentibus consenserit, aut fautor exstiterit, et non potius observare illud integrum studuerit, sed nostram apostolicam hanc praeceptionis interdictionem transgredi praesumpserit, sciat se auctoritate beati Petri apostolorum principis coelorum regni clavigeri, nostroque anathematis vinculo et innodatum, et a regno Dei alienatum, atque cum diabolo et ejus atrocissimis pompis, transgressorem sanctorum Patrum canonica traditione deputatum. Quoniam scriptum est: Terminos patrum nostrorum nulla auctoritate illicitae temeritatis transgredi praesumi . Et quia opportunitatis exigit ratio protervos ac transgressores ex canonicae correctionis freno debere constringi; illius insuper speciali jaculo perdat animam, cujus temporali gladio Malchus amisit auriculam. Qui vero hujus nostri privilegii constitutionem et confirmationem observaverit a Domino Deo benedicatur, et aeterni regni, beato interveniente Matthaeo evangelista, particeps effici mereatur. Datum XI Kalendas Augusti, per manus Friderici diaconi sanctae apostolicae sedis bibliothecarii et cancellarii, et domini Herimanni Colomensis archiepiscopi et archicancellarii, anno domini Leonis IX papae tertio, indictione quarta.

Notes: (Prov. XXII)